CHAYO เด้ง 3% คาดกำไรปีนี้โตแกร่ง 26% แตะ 108 ลบ.
CHAYO เด้ง 3% คาดกำไรปีนี้โตแกร่ง 26% แตะ 108 ลบ. โดย ณ เวลา 16.16 น. ราคาอยู่ที่ระดับ 4.96 บาท บวก 0.14 บาท หรือ 2.90% สูงสุดที่ระดับ 5 บาท ต่ำสุดที่ระดับ 4.78 บาท ด้วยมูลค่าการซื้อขาย 40.51 ล้านบาท
25 เม.ย. 2562

ผู้สื่อข่าวรายงานว่า ราคาหุ้น บริษัท ชโย กรุ๊ป จำกัด (มหาชน) หรือ CHAYO ณ เวลา 16.16 น. อยู่ที่ระดับ 4.96 บาท บวก 0.14 บาท หรือ 2.90% สูงสุดที่ระดับ 5 บาท ต่ำสุดที่ระดับ 4.78 บาท ด้วยมูลค่าการซื้อขาย 40.51 ล้านบาท

ด้าน บล.โกลเบล็ก ระบุว่า บริษัท ชโย กรุ๊ป จำกัด(มหาชน) หรือ CHAYO มีความแข็งแกร่งด้านการเงินมากขึ้น หลังจากบริษัทฯ ได้ออกหุ้นเพิ่มทุนแบบเฉพาะเจาะจง (PP) จำนวน 40 ล้านหุ้น เป็นมูลค่าทั้งสิ้น 153.2 ล้านบาท อีกทั้งยังเพิ่มอำนาจในการกู้ยืมเงิน โดยปัจจุบัน ณ สิ้นไตรมาส 1 บริษัทฯ ได้ซื้อหนี้จากสถาบันการเงินทั้งสิ้นแล้วราว 200 ล้านบาท และฝ่ายวิจัยคาดว่าบริษัทฯ จะสามารถซื้อกองสินทรัพย์ด้อยคุณภาพได้ตามแผนงานของปี 2562 มูลค่าทั้งสิ้นราว 10,000 ล้านบาท อีกทั้งบริษัทฯ ยังมีแผนดำเนินธุรกิจให้สินเชื่อส่วนบุคคลและสินเชื่อนาโนไฟแนนซ์ โดยคาดจะใช้เงินลงทุนราว 200-250 ล้านบาท คาดกำไรสุทธิปี 2562 อยู่ที่ราว 108 ล้านบาท เพิ่มขึ้น 26% จากปีก่อนหน้า
โดยสอดคล้องกับฝ่ายวิจัย บล.ทรีนีตี้ ซึ่งประเมินว่า CHAYO มีแนวโน้มกำไรระยะยาวเติบโตสูง แม้ฝ่ายวิจัยคาด ROE ในปี 2562 จะลดลงจากการออกหุ้น PP ในช่วงต้นปีที่ผ่านมา แต่เงินทุนดังกล่าว บวกกับแผนการออกตราสารหนี้จะทำให้บริษัทฯ มีเงินทุนในการประมูลซื้อหนี้มาบริหารเพิ่มเติม และสามารถปล่อยสินเชื่อส่วนบุคคล ทำให้ผลประกอบการในอนาคตจะเติบโต โดยคาดกำไรปี 2562-2564 จะเติบโตเฉลี่ยปีละราว 30% และมีโอกาสที่จะเติบโตสูงขึ้นภายหลังจากนั้น (ภายใต้สมมติฐานการประมูลหนี้ปีละ 10,000 ล้านบาท และปล่อยสินเชื่อปีละ 200 ล้านบาท ไปเรื่อยๆ)
อย่างไรก็ดี ฝ่ายวิจัยคาดแนวโน้มกำไรปี 2562-2564 จะเติบโตสูง แต่สำหรับธุรกิจ AMC โดยปกติหนี้แต่ละกองจะแสดงศักยภาพของยอดจัดเก็บและรายได้ที่แท้จริงในปีที่ 3-4 หลังจากได้หนี้มา ซึ่งจากการเร่งซื้อหนี้ที่เริ่มในปี 2561 ทำให้คาดว่าผลประกอบการของบริษัทจะเริ่มเติบโตแรงตั้งแต่ปี 2564 เป็นต้นไป จึงมอง CHAYO เป็นหุ้นเติบโตระยะยาว ให้ราคาเป้าหมาย 5 บาท อิง PBV 2.6 เท่า เริ่มต้นแนะนำด้วยคำแนะนำ “ซื้อ”
ทั้งนี้ ปี 2562 บริษัทตั้งเป้าจะประมูลหนี้อีกราว 10,000 ล้านบาท และบริษัทได้จัดตั้งบริษัทย่อย Chayo Capital เพื่อทำธุรกิจให้สินเชื่อส่วนบุคคล โดยจะมีกลุ่มลูกค้าเป้าหมาย คือ พนักงานบริษัท พนักงานโรงงาน ลูกค้าเดิมของบริษัทที่มีประวัติการชำระดี และลูกค้าอื่นๆ ที่มีศักยภาพ โดยตั้งเป้าจะปล่อยสินเชื่อปีละราว 200 ล้านบาท เริ่มดำเนินการตั้งแต่ปี 2562 นี้ ด้วยเป้าหมายดังกล่าว คาดว่าในอนาคตรายได้ดอกเบี้ย และกำไร ของ Chayo Capital จะเป็นอีกหนึ่งปัจจัยสำคัญที่ช่วยหนุนผลประกอบการโดยรวม